b'\n_START_ARTICLE_\nKuolannorjalaiset\n_START_PARAGRAPH_\nKuolannorjalaiset ovat Kuolan niemimaalla Ven\xc3\xa4j\xc3\xa4ll\xc3\xa4 asuneita norjalaisia. Norjalaisia muutti nykyisen Murmanskin alueelle Aleksanteri II:n vuonna 1860 my\xc3\xb6nt\xc3\xa4m\xc3\xa4n luvan nojalla. Osa norjalaisista palasi Norjaan Ven\xc3\xa4j\xc3\xa4n vallankumouksen yhteydess\xc3\xa4, mutta ainakin tuhat j\xc3\xa4i Kuolaan. Vuonna 1935 alkaneet Stalinin vainot ulottuivat my\xc3\xb6s kuolannorjalaisiin, ainakin 15 heist\xc3\xa4 ammuttiin tai l\xc3\xa4hetettiin ty\xc3\xb6leireille. Vuonna 1940 NKVD k\xc3\xa4ski Kuolan niemimaan puhdistettavaksi \xe2\x80\x9dulkomaalaisista\xe2\x80\x9d, ja kaikki norjalaiset pakkosiirrettiin It\xc3\xa4-Karjalaan. Vaikka monet norjalaiset olivatkin palvelleet neuvostoarmeijassa, he eiv\xc3\xa4t saaneet oikeutta palata Kuolaan toisen maailmansodan j\xc3\xa4lkeen. 1990-luvulla monet kuolannorjalaiset ovat k\xc3\xa4ytt\xc3\xa4neet hyv\xc3\xa4kseen Norjan laissa s\xc3\xa4\xc3\xa4detty\xc3\xa4 paluumuutto-oikeutta. Yhteens\xc3\xa4 noin 200 kuolannorjalaista on muuttanut Norjaan, vaikka vain muutama en\xc3\xa4\xc3\xa4 osaa norjan kielt\xc3\xa4.'